钦定古今图书集成/理学汇编/文学典/第044卷 > 邢昕
## 钦定古今图书集成/理学汇编/文学典/第044卷 > 邢昕

按《魏书文苑传》，“昕字子明，河间人，尚书峦弟伟之子。
幼孤，见爱于祖母李氏。好学，早有才情。萧宝夤以车
骑大将军开府讨关中，以子明为东阁祭酒，委以文
翰。在军解褐荡寇将军，累迁太尉记室参军。吏部尚
书李神儁奏昕修起居注。太昌初，除中书侍郎，加平
东将军、光禄大夫。时言冒窃官级，为中尉所劾，免官”，
乃为《述躬赋》。未几，受诏与秘书监常景典仪注事。出
帝行释奠礼，昕与校书郎裴伯茂等俱为录义。永熙
末，昕入为侍读，与温子昇、魏收参掌文诏。迁邺，乃归
河间。天平初，与侍中、从叔子才、魏季景、魏收同征赴
都。寻还乡里，既而复征。时萧衍使兼散骑常侍刘孝
仪等来朝贡，诏昕兼正员郎，迎于境上。司徒孙腾引
为中郎，寻除通直常侍，加中军将军。既有才藻，兼长
几案。自孝昌之后，天下多务，世人竞以吏工取达，文
学大衰。司州中从事宋游道以公断见知，时与昕嘲
谑，昕谓之曰：“世事同知文学外。”游道有惭色。兴和中，
以本官副李象使于萧衍。昕好忤物，人谓之牛是行
也，谈者谓之牛象。斗于江南。齐文襄王摄选，拟昕为
司徒右长史。未奏，遇疾卒，士友悲之。赠车骑将军、都
官尚书、冀州刺史，谥曰文。所著文章，自有《集录》。